Document ID: 32007R1071

UREDBA KOMISIJE (ES) št. 1071/2007
z dne 18. septembra 2007
o uvedbi začasne protidampinške dajatve na uvoz koksa iz črnega premoga v kosih s premerom več kot 80 mm (koks 80+) s poreklom iz Ljudske republike Kitajske
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti (1) („osnovna uredba“), in zlasti člena 7 Uredbe,
po posvetovanju s svetovalnim odborom,
ob upoštevanju naslednjega:
A. POSTOPEK
1. Začetek
(1)
Komisija je 20. decembra 2006 v skladu s členom 5 osnovne uredbe v Uradnem listu Evropske unije (2) objavila obvestilo („obvestilo o začetku“) o začetku protidampinškega postopka v zvezi z uvozom koksa iz črnega premoga v kosih s premerom več kot 80 mm („koks 80+“) s poreklom iz Ljudske republike Kitajske („LRK“ ali „zadevna država“) v Skupnost.
(2)
Postopek je bil uveden na podlagi pritožbe, ki so jo novembra 2006 vložili trije proizvajalci Skupnosti („pritožniki“), ki predstavljajo glavni delež, v tem primeru več kot 30 % celotne proizvodnje koksa 80+ Skupnosti. Pritožba je vsebovala prima facie dokaze o dampingu tega izdelka in o znatni škodi, ki je zaradi tega nastala, kar je zadostovalo, da se upraviči začetek postopka.
(3)
Za zadevni izdelek so od junija 2000 do leta 2004 že veljali protidampinški ukrepi. Ukrepi so bili uvedeni začasno z Odločbo Komisije št. 1238/2000/ESPJ (3) in dokončno z Odločbo Komisije št. 2730/2000/ESPJ (4) („prejšnji ukrepi“), vendar so bili marca 2004 zaradi začasne spremembe tržnih razmer prekinjeni s Sklepom Komisije 2004/264/ES (5). Opustitev je bila podaljšana z Uredbo Sveta (ES) št. 2117/2004 (6) do 15. decembra 2005, ko so ukrepi prenehali veljati.
2. Stranke v postopku
(4)
Komisija je proizvajalce pritožnike in druge znane proizvajalce Skupnosti, predstavnike LRK, proizvajalce izvoznike v LRK, uvoznike/trgovce in uporabnike, za katere je znano, da jih to zadeva, ter združenja, za katera je znano, da jih to zadeva, uradno seznanila z začetkom postopka. Zainteresirane stranke so imele možnost pisno izraziti svoja stališča in zahtevati zaslišanje v roku, določenem v obvestilu o začetku. En izvoznik v LRK ter proizvajalci, uporabniki in en uvoznik v Skupnosti so pisno izrazili svoja stališča. Vse stranke, ki so zahtevale zaslišanje v določenem roku in dokazale, da obstajajo posebni razlogi za njihovo zaslišanje, so bile zaslišane.
(5)
Zaradi očitno velikega števila proizvajalcev izvoznikov in uvoznikov, vključenih v preiskavo, je bila v skladu s členom 17 osnovne uredbe v obvestilu o začetku predvidena uporaba postopkov vzorčenja.
(6)
Da bi se Komisija lahko odločila, ali je vzorčenje potrebno, in bi v tem primeru izbrala vzorec, so bili proizvajalci izvozniki in uvozniki pozvani, da se javijo in posredujejo informacije, kot je določeno v obvestilu o začetku. K sodelovanju je pristopil samo en proizvajalec izvoznik. Zato je bilo sklenjeno, da vzorčenje ni potrebno.
(7)
Poleg tega je bilo tudi sklenjeno, da je v zvezi z uvozniki koksa 80+ vzorčenje nepotrebno, saj je samo en uvoznik izrazil pripravljenost na sodelovanje.
(8)
Da bi se edinemu sodelujočemu proizvajalcu izvozniku v LRK omogočila predložitev zahtevka za tržnogospodarsko obravnavo („TGO“) v skladu s členom 2(7) osnovne uredbe ali za individualno obravnavo („IO“) v skladu s členom 9(5) osnovne uredbe, če tako želi, je Komisija poslala obrazce zahtevka TGO in IO edini sodelujoči kitajski družbi. Ta proizvajalec izvoznik ni zahteval ne TGO ne IO.
(9)
Komisija je poslala vprašalnike vsem strankam, za katere je znano, da jih to zadeva, in vsem drugim družbam, ki so se javile v rokih, navedenih v obvestilu o začetku. Odgovore so poslali edini sodelujoči kitajski proizvajalec izvoznik, pet proizvajalcev Skupnosti, en uvoznik in 36 uporabnikov. Poleg tega so nekateri uporabniki predložili pripombe, ne da bi izpolnili vprašalnike. Svoja stališča je predložilo tudi Odbor združenj evropskih livarn („CAEF“), ki je to storil tudi v imenu svojih članov, in sicer združenj nacionalnih livarn iz 17 držav članic EU.
(10)
Komisija je iskala in preverila vse informacije, ki so bile po njenem mnenju potrebne za predhodno ugotavljanje dampinga, škode, ki je zaradi tega nastala, in interesa Skupnosti. Preveritveni obiski so bili opravljeni v naslednjih družbah:
(a)
Proizvajalci Skupnosti
-
Industrial Química del Nalón, S.A., Oviedo, Asturias, Španija,
-
Industrias Doy Manuel Mórate, S.L., Oviedo, Asturias, Španija,
-
Italiana Coke SpA, Savona, Italija,
-
OKD, OKK, a.s., Ostrava-Přívoz, Češka republika,
-
Productos de Fundición, S.A., Baracaldo, Vizcaya, Španija;
(b)
Nepovezani uvoznik v Skupnosti
-
ThyssenKrupp MinEnergy GmbH, Essen, Nemčija;
(c)
Uporabniki v Skupnosti
-
Rockwool International A/S in njena odvisna družba Rockwool A/S, Danska; obe iz Hedehusene, Danska,
-
Fritz Winter Eisengiesserei GmbH & Co, Stadttalendorf, Nemčija.
(11)
Ker ni bilo predloženih zahtevkov za TGO ali IO in je bilo treba normalno vrednost določiti za proizvajalce izvoznike v LRK na podlagi podatkov iz izbrane primerljive države, je bil preveritveni obisk opravljen v prostorih družb:
Proizvajalci v primerljivi državi, ZDA
-
Tonawanda Coke Co., New York,
-
Erie Coke Co., Pensilvanija.
3. Obdobje preiskave
(12)
Preiskava dampinga in škode je zajela obdobje od 1. oktobra 2005 do 30. septembra 2006 („obdobje preiskave“ ali „OP“). Proučitev gibanj, pomembnih za oceno škode, je zajela obdobje od 1. januarja 2003 do konca OP („obravnavano obdobje“).
B. ZADEVNI IZDELEK IN PODOBNI IZDELEK
1. Zadevni izdelek
(13)
Zadevni izdelek je koks iz črnega premoga v kosih s premerom več kot 80 mm („koks 80+“) s poreklom iz Ljudske republike Kitajske („zadevni izdelek“), navadno uvrščen pod oznako KN ex 2704 00 19.
(14)
Koks iz črnega premoga v kosih s premerom nad 80 mm (koks 80+) se pripravlja iz bitumenskega premoga, ki je organska sedimentna kamnina, pridobljena iz tal. Jeklarska industrija uporablja predvsem mali in srednji koks (koks 80-, imenovan tudi „plavžni koks“), medtem ko industrija litega železa in industrija izolacij uporabljajo veliki koks (koks 80+, imenovan tudi „talilni koks“) za svoje kupolke. Obe vrsti koksa spadata pod isto oznako KN.
(15)
Preiskava je pokazala, da imajo vse vrste zadevnega izdelka kljub razlikam v lastnostih črnega premoga, uporabljenega kot surovina, razlikam v proizvodnih metodah in različnim velikostim grude enake osnovne tehnične in kemične lastnosti in se uporabljajo kot gorivo za uporabo v kupolastih pečeh.
(16)
Zato se lahko sklene, da je zadevni izdelek talilni koks s poreklom iz LRK, se pravi, koks iz črnega premoga v kosih s premerom nad 80 mm vrste, ki se uporablja v kupolastih pečeh. Sklene se tudi, da so vse vrste talilnega koksa en sam izdelek, ker imajo vse iste osnovne tehnične in kemične značilnosti ter isto uporabo.
2. Podobni izdelek
(17)
Preiskava je pokazala, da imajo koks 80+, ki ga industrija Skupnosti proizvede in proda v Skupnosti, koks 80+, proizveden v LRK in prodan za izvoz v Skupnost, ter koks 80+, proizveden in prodan v primerljivi državi (ZDA), enake osnovne fizikalne, tehnične in kemične lastnosti in uporabo. Zato se ti izdelki štejejo za podobne v smislu člena 1(4) osnovne uredbe.
C. DAMPING
1. Sodelovanje
(18)
Kakor je navedeno v uvodni izjavi 6, je v postopku sodeloval samo en kitajski proizvajalec izvoznik. Izvoz tega proizvajalca izvoznika je predstavljal manj kot 30 % skupnega uvoza koksa 80+ s poreklom iz Kitajske, prodanega v Skupnost v OP. Zato se sklene, da je bila stopnja sodelovanja zelo nizka. Predstavniki LRK so bili obveščeni, da se zaradi tako nizke stopnje sodelovanja lahko uporabi člen 18 osnovne uredbe.
2. Normalna vrednost
(a) Primerljiva država
(19)
V obvestilu o začetku je bilo predvideno, da se uporabi ZDA kot ustrezna primerljiva država za določitev normalne vrednosti za LRK, zainteresirane stranke pa so bile pozvane, da predložijo svoje pripombe o ustreznosti izbire. Nobena stranka v zvezi s tem ni predložila pripomb ali ugovorov.
(20)
ZDA imajo s petimi domačimi proizvajalci (v OP) in zadostno stopnjo uvoza precej velik in odprt domači trg za koks 80+. Poleg tega se za proizvodnjo zadevnega izdelka uporabljajo podobni postopki kot v LRK.
(21)
Proučena je bila tudi primernost drugih držav, ki so bile obravnavane kot države, ki bi lahko imele proizvodnjo koksa 80+. Glede Avstralije, edine države, za katero je bilo dokazano, da ima proizvodnjo zadevnega izdelka, je bilo iz informacij edinega avstralskega proizvajalca razvidno, da je avstralski domači trg zelo omejen.
(22)
Na podlagi zgoraj navedenega je bilo sklenjeno, da so ZDA primerna primerljiva država. V skladu s tem je bilo ameriško združenje proizvajalcev koksa pozvano k sodelovanju.
(b) Določitev normalne vrednosti
(23)
V skladu s členom 2(7) osnovne uredbe je bila normalna vrednost določena na podlagi preverjenih informacij, ki sta jih predložili dve sodelujoči družbi v ZDA.
(24)
V zvezi z določitvijo normalne vrednosti je Komisija v skladu s členom 2(2) osnovne uredbe najprej ugotavljala, ali je bila domača prodaja podobnega izdelka, ki sta ga izdelovala dva sodelujoča proizvajalca v ZDA, neodvisnim strankam reprezentativna, tj. ali je celotni obseg take prodaje predstavljal vsaj 5 % celotnega obsega izvoza zadevnega izdelka v Skupnost. Glede tega je treba opozoriti, da zadevni izdelek predstavlja ena sama vrsta izdelka.
(25)
Komisija je pozneje proučila, ali bi za zgoraj omenjeno domačo prodajo lahko veljalo, da je bila dosežena med običajnim potekom trgovanja v skladu s členom 2(4) osnovne uredbe. Ugotovljeno je bilo, da je bilo več kot 95 % prometa na domačem trgu dobičkonosnega.
(26)
Zato je bila normalna vrednost določena kot tehtano povprečje domačih prodajnih cen franko tovarna za nepovezane kupce s strani dveh sodelujočih proizvajalcev v ZDA.
3. Izvozna cena
(27)
Glede na omejeno sodelovanje LRK je izvozna cena temeljila predvsem na najboljših razpoložljivih informacijah, v skladu s členom 18 osnovne uredbe. Od januarja 2006 ne obstaja več nobena posebna oznaka TARIC za koks 80+. Zaradi tega se ni dalo uporabiti Eurostatovih podatkov za izračun kitajskih cen ali obsega izvoza koksa 80+ ali za OP. Vendar pa so bile podrobne informacije o količini in cenah koksa 80+, uvoženega iz Kitajske v OP, na voljo pri carinskih organih držav članic uvoznic.
(28)
Glede na to, da so bile take informacije v zvezi z uvozom zadevnega izdelka v OP najboljše razpoložljive informacije v skladu s členom 18 osnovne uredbe, so se uporabile za oceno obsega in cene kitajskega izvoza v OP. Vendar pa so se ob upoštevanju dejstva, da je edini sodelujoči izvoznik predložil informacije o izvoznih cenah, proučile tudi njegove informacije in ugotovljeno je bilo, da so skladne z informacijami, pridobljenimi s strani zgoraj omenjenih carinskih organov. Tehtana povprečna izvozna cena franko tovarna, določena na podlagi teh podatkov, je bila 107,73 EUR na metrično tono.
4. Primerjava
(29)
Normalna vrednost in izvozne so se primerjale na podlagi cene franko tovarna. Zaradi poštene primerjave med normalno vrednostjo in izvozno ceno so se v obliki prilagoditev ustrezno upoštevale razlike, ki vplivajo na cene in primerljivost cen v skladu s členom 2(10) osnovne uredbe. V vseh primerih, ko je bilo ugotovljeno, da je to razumno, pravilno in podprto z dokazi, so bile odobrene ustrezne prilagoditve za razlike v fizikalnih lastnostih, popustih, prevoznih stroških, stroških zavarovanja, pakiranja in posojil ter poprodajnih stroškov.
(30)
Edini sodelujoči kitajski proizvajalec izvoznik je trdil, da je zadevni izdelek, uvožen iz LRK v OP, drugačne kakovosti kot podobni izdelek, izdelan v primerljivi državi, in da zahteva dodatno prebiranje preden gre lahko dejansko v prodajo.
(31)
Kakovostne zahteve glede kemičnih lastnosti in velikosti zadevnega izdelka ter podobnega izdelka, izdelanega v primerljivi državi, so se primerjale in odobrena je bila prilagoditev za ugotovljene razlike v kakovosti. V zvezi s prebiranjem v Evropi ni potrebna nobena prilagoditev, saj se ta postopek opravi po določitvi vrednosti CIF, ki je izhodiščna točka za določitev izvozne cene franko tovarna.
5. Stopnja dampinga
(32)
Stopnja dampinga je bila v skladu s členom 2(11) in (12) osnovne uredbe določena na podlagi primerjave tehtanega povprečja normalne vrednosti franko tovarna s tehtanim povprečjem izvozne cene franko tovarna. Stopnja dampinga na ravni države, izražena kot odstotek cene CIF meja Skupnosti, brez plačane dajatve, je 53,3 %.
D. ŠKODA
1. Splošno
(33)
Kakor je bilo navedeno v uvodni izjavi 3, so bili leta 2000 uvedeni protidampinški ukrepi za uvoz koksa 80+ s poreklom iz LRK. Ti ukrepi so bili marca 2004 opuščeni in so prenehali veljati decembra 2005. Tako so v zgodnjem obravnavanem obdobju veljali ukrepi za uvoz iz zadevne države.
2. Proizvodnja Skupnosti in industrija Skupnosti
(34)
V Skupnosti proizvaja podoben izdelek sedem proizvajalcev. Za njihovo proizvodnjo se zato šteje, da predstavlja proizvodnjo Skupnosti v smislu člena 4(1) osnovne uredbe.
(35)
Pet od navedenih sedmih proizvajalcev je izrazilo interes za sodelovanje v postopku v roku, določenem v obvestilu o začetku, in je v preiskavi ustrezno sodelovalo. Za teh pet proizvajalcev je bilo ugotovljeno, da predstavljajo znatni delež celotne proizvodnje podobnega izdelka v Skupnosti, v tem primeru več kot 75 %. Zato pet sodelujočih proizvajalcev predstavlja industrijo Skupnosti v smislu členov 4(1) in 5(4) osnovne uredbe in bodo v nadaljnjem besedilu imenovani „industrija Skupnosti“. Ostala dva proizvajalca Skupnosti bosta v nadaljnjem besedilu imenovana „druga proizvajalca Skupnosti“. Ta dva druga proizvajalca Skupnosti nista nasprotovala pritožbi.
3. Potrošnja Skupnosti
(36)
Potrošnja Skupnosti je bila določena na podlagi obsega prodaje lastne proizvodnje industrije Skupnosti, namenjene za trg Skupnosti, pri čemer so bile informacije o obsegu prodaje ES pridobljene s strani drugih proizvajalcev Skupnosti in preverjene glede na ocene, ki so jih opravili proizvajalci industrije Skupnosti, in glede na informacije, pridobljene od uporabnikov, ter na podlagi obsega uvoza. V zvezi z obsegom kitajskega uvoza je treba povedati, da v letu 2006 ni bilo nobene posebne oznake TARIC za koks 80+ in torej nobenih razpoložljivih podatkov Eurostata. Zato je bil obseg uvoza za OP začasno določen na podlagi podrobnih informacij s strani carinskih organov ES, kakor je omenjeno v uvodni izjavi 27. Za leti 2003 in 2005 je obseg uvoza začasno temeljil na podatkih Eurostata, ki so bili preverjeni glede na podatke o trgu, pridobljene od uporabnikov in uvoznikov med preiskavo. Za leto 2004 so podatki Eurostata o obsegu uvoza v ostrem nasprotju s podatki o trgu, pridobljenimi od proizvajalcev, uvoznikov in uporabnikov med preiskavo. Medtem ko podatki o trgu kažejo, da je bil kitajski uvoz leta 2004 majhen, pa podatki Eurostata nasprotno kažejo, da je ta uvoz leta 2004 dosegel izrazito najvišjo stopnjo. Zato se zdi verjetno, da so po opustitvi prejšnjih ukrepov marca 2004 uvozniki prijavili nekatere vrste koksa 80- pod oznako TARIC koksa 80+, zaradi česar podatki Eurostata ne dajejo jasne slike o obsegu uvoza leta 2004. Zato in ob upoštevanju zelo omejenega sodelovanja kitajskih proizvajalcev izvoznikov in uvoznikov v Skupnosti je bil na tej stopnji preiskave obseg uvoza za leto 2004 določen na podlagi informacij iz pritožbe, ki so v skladu z informacijami, pridobljenimi od uvoznikov in uporabnikov med preiskavo. Komisija bo pred dokončnimi odločitvami preiskavo o obsegu uvoza nadaljevala.
(37)
Na podlagi navedenega je bilo ugotovljeno, da se je potrošnja Skupnosti v obravnavanem obdobju povečala in da je bil v OP trg Skupnosti za zadevni izdelek in podobni izdelek približno 25 % večji kot leta 2003.
2003
2004
2005
OP
Skupna potrošnja ES (v tisočih ton) (razpon) (7)
1 100-1 500
1 300-1 700
1 350-1 750
1 400-1 800
Indeks (2003 = 100)
100
119
122
125
4. Uvoz iz zadevne države
(a) Obseg in tržni delež zadevnega uvoza
(38)
Na podlagi razpoložljivih informacij s strani carinskih organov in sodelujočih strank, je bila LRK v obravnavanem obdobju edini vir uvoza zadevnega izdelka v ES. Zato se za ves obseg uvoza v ES v obravnavanem obdobju šteje, da je s poreklom iz LRK.
(39)
Na podlagi razpoložljivih dejstev na tej stopnji, kakor je opisano v uvodni izjavi 36, je bilo ugotovljeno, da se je obseg kitajskega uvoza zadevnega izdelka v Skupnost od leta 2003 (približno 311 000 ton) do OP povečal za 45 % (več kot 452 000 ton).
(40)
Tržni delež uvoza iz zadevne države se je med letom 2003 in OP povečal s 24 % na 28 %, tj. za 4 odstotne točke. V OP se je tržni delež uvoza iz zadevne države povečal za 3 odstotne točke v primerjavi z letom 2005.
2003
2004
2005
OP
Obseg uvoza iz LRK (v tonah)
310 755
150 000
386 485
452 011
Indeks (2003 = 100)
100
48
124
145
Tržni delež uvoza iz LRK
24 %
10 %
25 %
28 %
(b) Cene
(41)
Glede na to, da podatkov Eurostata o kitajskem uvozu zadevnega izdelka za leto 2006 (glej uvodno izjavo 36) ni na voljo, in ob upoštevanju zelo omejenega sodelovanja kitajskih proizvajalcev izvoznikov in uvoznikov v Skupnosti je bila povprečna cena uvoza zadevnega izdelka s poreklom iz LRK za OP začasno določena na podlagi podrobnih informacij, pridobljenih s strani carinskih organov ES, kakor je navedeno v uvodni izjavi 27. Za leta 2003-2005 je bila povprečna uvozna cena začasno določena na podlagi podatkov Eurostata, ki se ujemajo z ugotovitvami preiskave. V zvezi s podatki Eurostata za leto 2004 je treba opozoriti, da čeprav se zdijo netočni glede obsega uvoza (glej uvodno izjavo 36), pa se glede uvoznih cen za leto 2004 ujemajo z ugotovitvami preiskave in primerjavami med gibanjem cen koksa 80+ in koksa 80- v celotnem obravnavanem obdobju. Zato so bili podatki Eurostata začasno uporabljeni za določitev uvoznih cen tudi za leto 2004. Komisija bo pred dokončnimi odločitvami preiskavo o uvoznih cenah nadaljevala.
(42)
Povprečna uvozna cena zadevnega izdelka s poreklom iz LRK se je na podlagi zgoraj navedenih podatkov od leta 2003 (122 EUR/tono) do leta 2004 (275 EUR/tono) več kot podvojila, vendar pa se je leta 2005 znatno znižala (224 EUR/tono) in se še v OP naprej zniževala (156 EUR/tono). V odstotkih to pomeni, da so se cene znižale za 35 % med letom 2004 in OP, Vendar pa so se v celotnem obravnavanem obdobju (2003-OP) zvišale za 27 %.
2003
2004
2005
OP
Povprečna cena uvoza iz LRK CIF meja Skupnosti (EUR/tono)
122
275
224
156
Indeks (2003 = 100)
100
225
184
127
(c) Nelojalno nižanje cen
(43)
Pri določanju nelojalnega nižanja cen so bili analizirani podatki o cenah, ki se nanašajo na OP. Zadevne prodajne cene industrije Skupnosti so bile neto cene za neodvisne stranke po odbitku popustov in rabatov. Po potrebi so se te cene prilagodile na raven franko tovarna, tj. brez prevoznih stroškov v Skupnosti. Cene zadevnega uvoza, ki so temeljile na razpoložljivih podatkih, kakor je navedeno v uvodni izjavi 41, so bile prilagojene, kjer je bilo to potrebno, cenam CIF meja Skupnosti z ustrezno prilagoditvijo za pouvozne stroške (stroški prebiranja in carinjenja) uvoznikov v Skupnosti.
(44)
Primerjava je pokazala, da je bil v OP zadevni izdelek s poreklom iz LRK prodan v Skupnosti po cenah, ki so nelojalno nižale cene industrije Skupnosti, izražene kot odstotek prodajnih cen, in sicer za 10,2 %.
5. Stanje industrije Skupnosti
(45)
V skladu s členom 3(5) osnovne uredbe je Komisija proučila vse pomembne gospodarske dejavnike in kazalnike, ki so vplivali na stanje industrije Skupnosti v obravnavanem obdobju.
(a) Proizvodnja
(46)
Proizvodnja industrije Skupnosti se je z ravni približno 824 000 ton leta 2003 dvignila na najvišjo raven približno 1 017 000 ton leta 2004, potem pa je leta 2005 upadla in se ponovno v OP rahlo povečala. Znatno povečanje proizvodnje industrije Skupnosti leta 2004 se lahko pojasni z nizko stopnjo ponudbe na trgu, zaradi nizke ravni uvoza iz LRK, in z zaprtjem drugih obratov, ki so proizvajali koks 80+ v Skupnosti. Na splošno se je proizvodnja v obravnavanem obdobju povečala za 18 %, tj. na približno 971 000 ton v OP.
2003
2004
2005
OP
Proizvodnja (v tonah)
823 728
1 016 682
953 522
971 137
Indeks (2003 = 100)
100
123
116
118
(b) Proizvodna zmogljivost in stopnje izkoriščenosti zmogljivosti
(47)
Proizvodna zmogljivost industrije Skupnosti je ostala stabilna, na ravni približno 1,1 milijona ton v celotnem obravnavanem obdobju. Izkoriščenost zmogljivosti je leta 2003 znašala 75 %. Leta 2004 se je povečala na 93 %, leta 2005 rahlo upadla, na 87 %, in se v OP ponovno povečala na 89 %. Treba je opozoriti, da je ta industrijski sektor poseben v tem smislu, da je njegova stopnja izkoriščenosti proizvodne zmogljivosti precej fiksna, saj se proizvodnja ne more začasno ustaviti.
2003
2004
2005
OP
Proizvodna zmogljivost (v tonah)
1 092 472
1 092 472
1 092 472
1 092 472
Indeks (2003 = 100)
100
100
100
100
Izkoriščenost zmogljivosti
75 %
93 %
87 %
89 %
Indeks (2003 = 100)
100
123
116
118
(c) Obseg prodaje
(48)
Obseg prodaje lastne proizvodnje industrije Skupnosti nepovezanim strankam na trgu Skupnosti se je leta 2004 močno povečal (40 %), vendar se je v letu 2005 znižal (za 12 odstotnih točk) in v OP (za dodatne 3 odstotne točke). Na splošno se je obseg prodaje povečal za 25 % v celotnem obravnavanem obdobju, tj. za odstotek, ki ustreza rasti potrošnje Skupnosti.
2003
2004
2005
OP
Obseg prodaje ES (v tonah)
658 641
921 347
845 688
825 013
Indeks (2003 = 100)
100
140
128
125
(d) Tržni delež
(49)
Tržni delež industrije Skupnosti je bil v obravnavanem obdobju precej stabilen, tj. približno 51 %, tako leta 2003 kot v OP. Leta 2004 je bil največji, zaradi zelo majhnega obsega kitajskega uvoza. Tako je bila lahko industrija Skupnosti v celotnem obravnavanem obdobju deležna koristi zaradi rasti trga, tj. povečane potrošnje Skupnosti, ob istočasnem vzdrževanju tržnega deleža. Vendar pa je industrija Skupnosti v OP izgubila približno 2,5 % svojega tržnega deleža v primerjavi z letom 2005.
2003
2004
2005
OP
Tržni delež industrije Skupnosti
51,2 %
60,3 %
53,8 %
51,3 %
Indeks (2003 = 100)
100
118
105
100
(e) Rast
(50)
Med letom 2003 in OP, ko je potrošnja Skupnosti narasla za 25 odstotnih točk, se je obseg prodaje industrije Skupnosti na trgu Skupnosti povečal v enaki meri in zato je njen tržni delež ostal stabilen. V istem obdobju se je dampinški uvoz povečal za približno 4 odstotne točke tržnega deleža, kar je ustrezalo povečanju za približno 141 000 ton, prodanih na trgu Skupnosti.
(f) Prodajne cene v Skupnosti
(51)
Povprečne cene na enoto za prodajo industrije Skupnosti nepovezanim strankam so se od leta 2003 (154 EUR/tono) do leta 2005 znatno zvišale (244 EUR/tono), potem pa so se v OP začele nižati, čeprav so se še vedno ohranjale na ravni, ki je bila za 29 % višja kot leta 2003 (199 EUR/tono).
2003
2004
2005
OP
Cena na enoto na trgu ES (EUR/tono)
154
192
244
199
Indeks (2003 = 100)
100
125
158
129
(52)
Glede na stopnjo nelojalnega nižanja cen zadevnega uvoza je bil ta uvoz nedvomno dejavnik, ki je vplival na prodajne cene industrije Skupnosti.
(g) Zaloge
(53)
Raven končnih zalog industrije Skupnosti se je v obravnavanem obdobju občutno povišala. Zaloge so se povečale najprej za 29 % leta 2004, za nadaljnjih 41 odstotnih točk leta 2005 in za 88 odstotnih točk v OP. Raven zalog je v primerjavi z letnim obsegom proizvodnje vendarle razmeroma neznatna (približno 3,5 % leta 2003 in 7,6 % v OP). Obseg prodaje ES industrije Skupnosti se je v obravnavanem obdobju na splošno povečal, kakor je opisano v uvodni izjavi 48, zato se povečanje končnih zalog pojasnjuje z znižanjem izvoza industrije Skupnosti v obravnavanem obdobju, kakor je opisano v uvodni izjavi 70.
2003
2004
2005
OP
Končne zaloge (v tonah)
28 761
37 007
48 834
74 127
Indeks (2003 = 100)
100
129
170
258
(h) Naložbe
(54)
Letne naložbe industrije Skupnosti v proizvodnjo podobnega izdelka so bile v obravnavanem obdobju stabilne, na ravni približno 9 milijonov eurov na leto, z izjemo začasno nižje ravni leta 2004. Naložbe industrije Skupnosti so bile namenjene vzdrževanju in obnavljanju obstoječe opreme (delno zaradi izpolnjevanja določenih zahtev okoljske zakonodaje EU) in ne povečevanju zmogljivosti.
2003
2004
2005
OP
Neto naložbe (v 1 000 EUR)
8 951
8 139
9 059
9 070
Indeks (2003 = 100)
100
91
101
101
(i) Dobičkonosnost, donosnost naložb, denarni tok in sposobnost zbiranja kapitala
(55)
V obravnavanem obdobju se je dobičkonosnost industrije Skupnosti, izražena kot odstotek neto prodaje, znatno povečala od leta 2003 (11 %) do leta 2005 (18 %), situacija pa se je močno spremenila v OP, ko je začela industrija Skupnosti ustvarjati izgubo (- 1 %). Močan padec dobičkonosnosti industrije Skupnosti je bil posledica strmega upadanja prodajnih cen med letom 2005 in OP.
(56)
Donosnost naložb, izražena kot dobiček v odstotkih neto knjigovodske vrednosti naložb, je na splošno sledila trendu dobičkonosnosti.
(57)
Glede na denarni tok, ki ga je ustvarila industrija Skupnosti, je bil ugotovljen podoben negativen trend, ki je povzročil znatno splošno poslabšanje finančnega stanja industrije Skupnosti v OP.
(58)
Industrija Skupnosti ni poročala o nikakršnih dejanskih težavah pri zbiranju kapitala. Vendar pa bi zaradi posebne narave te industrije, tj. da se proizvodnje ne da ustaviti ne da bi se uničile peči, zaprtje nekaterih peči in njihov ponovni zagon bi zahtevala velike dodatne naložbe (po ocenah industrije Skupnosti do 2 milijona eurov na peč). Industrija Skupnosti ocenjuje, da bi bila sposobnost zbiranja dodatnega kapitala za take naložbe omejena, razen če bi se vlagatelji zanašali na dobičkonosnost trga s koksom 80+. Zato je proizvodna zmogljivost industrije Skupnosti nujno precej fiksna.
2003
2004
2005
OP
Dobičkonosnost prodaje ES nepovezanim strankam (% neto prodaje)
11 %
17 %
18 %
-1 %
Indeks (2003 = 100)
100
158
169
-8
Donosnost naložb (dobiček v % čiste knjigovodske vrednosti naložb)
5 %
23 %
17 %
-9 %
Indeks (2003 = 100)
100
460
340
- 180
Denarni tok (v 1 000 EUR)
17 641
13 633
34 600
4 669
Indeks (2003 = 100)
100
77
196
26
(j) Zaposlenost, produktivnost in plače
(59)
Stopnja zaposlenosti industrije Skupnosti se je od leta 2003 do OP povečala za 13 %. V primerjavi s povečano proizvodnjo je produktivnost delovne sile industrije Skupnosti, merjena kot donos (na tono) na zaposleno osebo na leto, ostala stabilna. Povprečni letni stroški dela na zaposlenega so se v obravnavanem obdobju povečali za 9 %.
2003
2004
2005
OP
Število zaposlenih
680
754
734
767
Indeks (2003 = 100)
100
111
108
113
Produktivnost (ton/zaposlenega)
1 676
1 954
1 760
1 697
Indeks (2003 = 100)
100
117
105
101
Letni stroški dela na zaposlenega
(1 000 EUR)
28
28
29
31
Indeks (2003 = 100)
100
100
105
109
(k) Višina stopnje dampinga
(60)
Glede na obseg, tržni delež in ceno dampinškega uvoza vpliv višine dejanskih stopenj dampinga na industrijo Skupnosti nikakor ne more veljati za zanemarljivega.
(61)
Kakor je navedeno v uvodni izjavi 3, so bili prejšnji protidampinški ukrepi marca 2004 opuščeni, saj je zaradi začasne spremembe tržnih razmer veljalo mnenje, da je malo verjetno, da bi se škoda, povezana z uvozom zadevnega izdelka s poreklom iz LRK, ponovila. Obdobje preiskave razvoja glede obsega in cen zadevnega izdelka je nato trajalo od 1. oktobra 2002 do 30. septembra 2003. Opustitev je bila podaljšana do decembra 2005, ko so ukrepi prenehali veljati. Glede na to se ocenjuje, da pretekli damping v obravnavanem obdobju te preiskave ni znatno vplival na stanje industrije Skupnosti.
6. Sklepna ugotovitev o škodi
(62)
Med 2003 in OP se je obseg dampinškega uvoza zadevnega izdelka s poreklom iz LRK povečal za 45 % in njegov tržni delež na trgu Skupnosti se je povečal za 4 odstotne točke. Povprečne cene dampinškega uvoza so bile nižje od takih cen industrije Skupnosti v obravnavanem obdobju, razen izjemoma za leto 2004. Poleg tega so v OP cene uvoza iz zadevne države znatno nelojalno nižale cene industrije Skupnosti. Dejansko je bila ugotovljena 10,2-odstotna stopnja nelojalnega nižanja cen.
(63)
Večina kazalnikov škode se je za industrijo Skupnosti gibala pozitivno do leta 2005 (čeprav je bila že leta 2005 po izjemnem letu 2004 zabeležena določena upočasnitev), vendar so se v OP poslabšali. To velja zlasti za finančne kazalnike industrije Skupnosti, namreč dobičkonosnost: stopnje dobička, ki so v letih 2004-2005 znašale 17-18 %, so se v OP močno znižale in industrija Skupnosti je ustvarila izgubo. Tudi donosnost naložb in denarni tok sta se gibala negativno. To močno znižanje je bilo posledica strmega upadanja prodajnih cen med letom 2005 in OP, ko so se povprečne prodajne cene podobnega izdelka industrije Skupnosti na škodo njene dobičkonosnosti znižale za 19 %.
(64)
Veliko drugih kazalnikov škode se je ravno tako gibalo negativno med letom 2005 in OP, čeprav manj očitno kot dobičkonosnost: obseg prodaje industrije Skupnosti se je zmanjšal za približno 3 %, industrija Skupnosti je izgubila 2,5-odstotni tržni delež in povprečne njene prodajne cene so se znižale za 19 %. Na drugi strani pa so obseg proizvodnje, stopnja izkoriščenosti zmogljivosti in zaposlenost od leta 2005 do OP kazali rahlo pozitiven razvoj.
(65)
Glede na prej navedeno se začasno sklene, da je industrija Skupnosti utrpela znatno škodo v smislu člena 3(5) osnovne uredbe.
E. VZORČNA ZVEZA
1. Uvod
(66)
Komisija je v skladu s členom 3(6) in (7) osnovne uredbe proučila, ali je dampinški uvoz zadevnega izdelka s poreklom iz LRK povzročil škodo industriji Skupnosti v višini, ki se lahko šteje za znatno. Poleg dampinškega uvoza so bili proučeni tudi drugi znani dejavniki, ki bi lahko prav tako povzročili škodo industriji Skupnosti, da se škoda, ki bi jo morda povzročili ti drugi dejavniki, ne bi pripisala dampinškemu uvozu.
2. Učinek dampinškega uvoza
(67)
Med letom 2003 in OP se je obseg uvoza zadevnega izdelka s poreklom iz LRK povečal za 45 % in delež tega uvoza na trgu Skupnosti je bil v celotnem obravnavanem obdobju znaten, tj. s stalnim tržnim deležem 24 % ali več. V OP je bil ta tržni delež 28 %. Povprečna cena tega uvoza se je med letom 2003 in OP na splošno zvišala za 46 %, vendar pa so bile cene na splošno nižje od cen industrije Skupnosti v obravnavanem obdobju, razen v izjemnem letu 2004. V OP so povprečne uvozne cene iz LRK nelojalno znižale povprečne cene industrije Skupnosti za 10,2 %. Industrija Skupnosti je ocenila, da mora znižati svoje prodajne cene za 29 % v OP, da bi zagotovila svoj obstoj na svojem domačem trgu in zaradi nizkih tržnih cen, ki jih je oblikoval uvoz iz LRK. Kljub temu je izgubila od leta 2005 do OP 2,5 % tržnega deleža.
(68)
Navedeno nepošteno oblikovanje cen dampinškega uvoza iz LRK je povzročilo znižanje cen industrije Skupnosti, ki tako niso mogle več pokrivati visokih stroškov surovin. To se je potrdilo z zmanjšanjem dobičkonosnosti industrije Skupnosti v OP.
(69)
Na podlagi že navedenega se začasno sklene, da je imel poceni uvoz iz LRK, ki je znatno nelojalno znižal cene industrije Skupnosti v OP in obseg katerega se je tudi povečal, odločujočo vlogo pri poslabšanju stanja industrije Skupnosti, ki se odraža v močnem poslabšanju dobičkonosnosti in drugih finančnih kazalnikov v OP ter tudi izgubi tržnega deleža.
3. Učinek drugih dejavnikov
(a) Izvoz industrije Skupnosti
(70)
Kot je razvidno iz spodnje preglednice, se je v obravnavanem obdobju obseg izvoza koksa 80+ s strani Skupnosti zmanjšal za 36 %. Kljub temu pa se je izvoz v OP, kot je pojasnjeno zgoraj, znatno povečal, ko je dobičkonosnost industrije Skupnosti upadla. Poleg tega raven izvoza v smislu skupne prodaje industrije Skupnosti ni zelo pomembna, saj v OP predstavlja le 10 % skupne prodaje. Zato se šteje, da upad navedenega izvoza ni bistveno vplival na znatno škodo, ki jo je utrpela industrija Skupnosti.
2003
2004
2005
OP
Obseg izvoza (v tonah)
140 511
103 409
56 453
90 402
Indeks (2003 = 100)
100
74
40
64
(b) Uvoz iz drugih tretjih držav
(71)
Na podlagi najboljših razpoložljivih dejstev iz uvodne izjave 38, v obravnavanem obdobju drugega uvoza iz tretjih držav, razen iz LRK, ni bilo. Zato se sklene, da uvoz s poreklom iz drugih tretjih držav v ES ni prispeval k znatni škodi, ki jo je utrpela industrija Skupnosti.
(c) Konkurenca drugih proizvajalcev Skupnosti
(72)
Kot je navedeno v uvodni izjavi 35, druga dva proizvajalca nista sodelovala v preiskavi. Vendar pa sta ta dva proizvajalca Komisiji predložila nekatere informacije v zvezi z njuno celotno proizvodnjo in obsegom prodaje, pri čemer so bile informacije, pridobljene s strani sodelujočih proizvajalcev Skupnosti, preverjene. V zvezi s prodajnimi cenami drugih proizvajalcev Skupnosti ni bilo na voljo nobenih informacij.
(73)
Na podlagi razpoložljivih podatkov se ocenjuje, da je obseg prodaje drugih dveh proizvajalcev Skupnosti v Skupnosti v OP (8) znašal med 280 000 do 380 000 ton. Njun ustrezni tržni delež je znašal približno 20 %. Kot je opisano zgoraj, je bil tržni delež industrije Skupnosti v obravnavanem obdobju razmeroma stabilen, medtem ko se je tržni delež kitajskega uvoza v enakem obdobju povečal za približno 4 odstotne točke. Zato se je obseg kitajskega uvoza logično moral povečati, večinoma na račun drugih proizvajalcev Skupnosti, če upoštevamo celotno obravnavano obdobje. Vendar pa povečanje tržnega deleža kitajskega uvoza za 3 odstotne točke v OP ustreza izgubi tržnega deleža industrije Skupnosti podobnega razpona (2,5 odstotnih točk).
(74)
Na podlagi že navedenega in ker ni bilo drugih podatkov, ki bi kazali nasprotno, se sklene, da drugi proizvajalci Skupnosti niso prispevali k škodi, ki jo je utrpela industrija Skupnosti.
(d) Cene surovin
(75)
Nekatere zainteresirane stranke so trdile, da je škodo industrije Skupnosti povzročilo zvišanje cen surovin. V zvezi s tem je bilo ugotovljeno, da osnovna surovina, ki se uporablja za proizvodnjo koksa 80+, tj. koksni premog, predstavlja okoli 50 % stroškov za proizvodnjo koksa 80+. Industrija Skupnosti uporablja koksni premog, ki ga uvaža iz ZDA, razen enega proizvajalca industrije Skupnosti, ki koksni premog dobavlja iz lokalnih virov. V zvezi s cenami koksnega premoga, ki ga je uporabljala industrija Skupnosti, je preiskava pokazala, da so se le-te v obravnavanem obdobju znatno in stalno višale, kot je razvidno iz spodnje preglednice:
2003
2004
2005
OP
Povprečni stroški koksnega premoga
(EUR/tono proizvedenega koksa 80+)
77
97
126
127
Indeks (2003 = 100)
100
125
163
164
(76)
V zvezi s tem je treba opozoriti, da bi se zvišanje cen surovin med leti 2003-2005 lahko preneslo na prodajne cene industrije Skupnosti, ki so se, kot je navedeno v uvodni izjavi 51, v istem obdobju zvišale, kar sovpada z višjo stopnjo dobička industrije Skupnosti. Nasprotno pa se je stanje industrije Skupnosti v OP, kljub povišanju cen surovin za komaj 1 odstotno točko v primerjavi z letom 2005, močno poslabšalo, ker so se njene prodajne cene znatno znižale.
(77)
Zato se šteje, da cene surovin niso prispevale k znatni škodi, ki jo je utrpela industrija Skupnosti.
4. Sklepna ugotovitev o vzorčni zvezi
(78)
Zgornja analiza je pokazala, da je uvoz iz LRK povzročil očitno nelojalno znižanje cen industrije Skupnosti, kar je v OP vodilo do bistvenega znižanja cen na trgu Skupnosti. To znižanje cen je vodilo k znatnem znižanju prodajnih cen industrije Skupnosti, ki je sovpadalo z velikim upadom dobičkonosnosti industrije Skupnosti, donosnosti naložb in denarnega toka. Poleg tega je povečan kitajski uvoz v OP povzročil povečanje tržnega deleža (3 odstotne točke), kar se odraža v zmanjšanju tržnega deleža industrije Skupnosti za podobno število odstotnih točk (2,5 odstotne točke)
(79)
Po drugi strani je preiskava drugih dejavnikov, ki bi lahko škodovali industriji Skupnosti, razkrila, da noben od njih ni mogel imeti znatnega negativnega vpliva.
(80)
Na podlagi zgornje analize, ki je pravilno opredelila in ločila učinke vseh znanih dejavnikov, ki so vplivali na položaj industrije Skupnosti, od škodljivega učinka dampinškega uvoza, se začasno sklene, da je dampinški uvoz iz zadevne države povzročil znatno škodo industriji Skupnosti v smislu člena 3(6) osnovne uredbe.
F. INTERES SKUPNOSTI
(81)
Komisija je proučila, ali morda kljub sklepom o dampingu, škodi in vzročni zvezi obstajajo utemeljeni razlogi, zaradi katerih bi bilo mogoče sklepati, da sprejetje ukrepov v tem konkretnem primeru ni v interesu Skupnosti. V ta namen in v skladu s členom 21(1) osnovne uredbe je Komisija proučila možni vpliv ukrepov za vse zadevne stranke in tudi morebitne posledice nesprejetja ukrepov. Zaradi zaupnosti podatkov so namesto dejanskih podatkov o posameznih uvoznikih ali uporabnikih navedeni samo razponi.
1. Interes industrije Skupnosti
(82)
Kot je navedeno v uvodni izjavi 35, industrijo Skupnosti predstavlja pet družb s proizvodnimi enotami na Češkem, v Italiji in Španiji, ki zaposluje okvirno 750 oseb, neposredno vključenih v proizvodnjo in prodajo podobnega izdelka ter upravo. Če bodo ukrepi uvedeni, se pričakuje, da bodo cene na trgu Skupnosti nehale padati in da si bodo prodajne cene industrije Skupnosti opomogle, posledično pa se bo izboljšalo tudi finančno stanje industrije Skupnosti.
(83)
Po drugi strani pa bi se, če protidampinški ukrepi ne bi bili uvedeni, negativni trend razvoja finančnih kazalnikov industrije Skupnosti, zlasti dobičkonosnosti, verjetno nadaljeval. Industrija Skupnosti bo verjetno še naprej izgubljala svoj tržni delež, ker ne bo več mogla slediti tržnim cenam, ki je določa dampinški uvoz iz LRK. To pa bo verjetno vodilo do zmanjšanja proizvodnje in naložb, zaprtja nekaterih proizvodnih obratov in zmanjševanja števila delovnih mest v Skupnosti.
(84)
Uvedba protidampinških ukrepov bi industriji Skupnosti omogočila, da si opomore od učinkov ugotovljenega škodljivega dampinga.
2. Interes nepovezanih uvoznikov/trgovcev v Skupnosti
(85)
Kot je navedeno v uvodni izjavi 9, je le en uvoznik/trgovec odgovoril na vprašalnik. Na podlagi informacij, omenjenih v uvodni izjavi 36, je v OP ta družba predstavljala skoraj celotni uvoz zadevnega izdelka v Skupnost.
(86)
Na podlagi informacij, ki jih je predložil zadevni uvoznik, je bilo ugotovljeno, da je delež uvoza zadevnega izdelka iz LRK v OP predstavljal okoli 20 % celotnega prihodka od prodaje družbe. Ta uvoznik/trgovec koksa 80+ ni kupoval le v LRK, temveč tudi pri drugih virih, vključno pri industriji Skupnosti. Povprečna stopnja dobička zadevnega uvoznika pri trgovanju s koksom 80+ je približno 5-10 %.
(87)
Sodelujoči uvoznik se ne strinja z uvedbo ukrepov. Vendar pa bi se, glede na zelo močan položaj navedenega uvoznika pri uvozu zadevnega izdelka, zaradi protidampinških ukrepov skoraj večina, če ne vsi dodatni stroški verjetno lahko prenesli na uporabnike. V tem smislu bo uvedba protidampinške dajatve na uvoz iz LRK, kot je pojasnjeno v uvodni izjavi 82, po vsej verjetnosti povzročila popravek tržnih cen navzgor. Zato se lahko pričakuje, da bodo uvozniki, ki kupujejo zadevni izdelek od LRK, lahko prenesli stroške dajatve na končno stranko. Ker sta ta izdelek in stopnja dobička, ki ga uvoznik dosega pri trgovanju s koksom 80+, za dejavnost uvoznika relativno nepomembna, se vsekakor pričakuje, da začasno določena dajatev ne bi bistveno vplivala na finančno stanje tega gospodarskega subjekta.
3. Interes uporabnikov
(88)
Kot je navedeno v uvodni izjavi 9, so številni uporabniki in njihova združenja izpolnili vprašalnike in predložili svoja stališča. Industrijo uporabnikov Skupnosti sestavljata dva glavna sektorja, in sicer proizvajalci kamene volne in livarne.
(a) Proizvajalci kamene volne
(89)
Vprašalnike uporabnikov so predložile odvisne družbe družbe Rockwool International A/S („Rockwool“), ki je glavna skupina proizvajalcev kamene volne v Skupnosti. Rockwool uporablja koks 80+ pri proizvodnji kamene volne kot gorivo za taljenje kamna. Kamena volna se večinoma uporablja za izolacijo. Stopnja dobička, ki ga je celotna skupina Rockwool dosegla v OP, je bila več kot 10 %.
(90)
Ugotovljeno je bilo, da Rockwool predstavlja približno 13 % celotne potrošnje koksa 80+ v Skupnosti med OP in približno 18 % celotnega uvoza kitajskega koksa 80+.
(91)
Družba ima v Skupnosti 15 proizvodnih obratov, skupno pa zaposluje približno 6 600 oseb. Kitajski koks 80+ se uporablja v obratih v treh državah članicah EU, v katerih je zaposlenih skupaj 2 400 oseb, v drugih obratih pa se uporablja koks 80+ iz ES. Med OP je koks 80+ predstavljal od 4 % do 8 % celotnih stroškov proizvodnje tistih družb Rockwool, ki so uporabljale kitajski koks 80+.
(b) Livarne
(92)
Ocenjuje se, da livarne predstavljajo približno 80 % celotne potrošnje koksa 80+ v Skupnosti. V livarski industriji se koks 80+ uporablja kot gorivo za taljenje odpadkov za proizvodnjo železnih ulitkov, ki se uporabljajo kot sestavina za proizvodnjo delov v avtomobilski industriji, gradbeništvu, strojništvu in sektorju javnih služb.
(93)
Možen vpliv protidampinških ukrepov na livarne je bil ocenjen na podlagi vprašalnikov, ki so jih izpolnile livarne Skupnosti, ki so v OP predstavljale približno 18 % celotne potrošnje koksa 80+ v Skupnosti in obenem približno 18 % celotnega uvoza zadevnega izdelka iz LRK. Utemeljena zahtevka sta predložila tudi Odbor združenj evropskih livarn (CAEF) in Nemško livarsko združenje.
(94)
Koks 80+ je v OP predstavljal 3-6 % celotnih stroškov proizvodnje livarn, vključenih v analizo. Ta ugotovitev se razlikuje od ocene CAEF, da bi cena koksa lahko znašala do 15 % stroškov za proizvodnjo ulitkov.
(c) Argumenti uporabnikov
(95)
Prvi glavni argument uporabnikov proti uvedbi ukrepov je, da evropski proizvajalci sami povpraševanju po koksu v Skupnosti ne morejo zadostiti. To je potrdila tudi industrija Skupnosti, in je jasno razvidno iz dejstva, da je v OP potrošnja ES znašala 1,6 milijona ton (ki se bo po napovedih uporabnikov v prihodnje verjetno še povečala), medtem ko je celotna proizvodnja Skupnosti, na podlagi informacij, ki so jih predložili proizvajalci industrije Skupnosti in drugi proizvajalci Skupnosti (glej uvodno izjavo 72), takrat znašala 1,3 milijone ton. Glede na to, da industrija Skupnosti posluje z zelo visoko stopnjo izkoriščenosti zmogljivosti, je očitno, da je uvoz potreben, da se zadosti povpraševanju uporabnikov, čeprav bi se celotna proizvodnja ES porabila v Skupnosti.
(96)
V zvezi s tem je treba opozoriti, da je cilj protidampinških ukrepov odprava nepravičnih trgovinskih praks, ki imajo škodljiv učinek na industrijo Skupnost, in ponovna vzpostavitev učinkovite konkurence na trgu Skupnosti, ne pa zaustavitev uvoza. V zvezi s konkurenco na trgu Skupnosti je treba opozoriti, da bi se ravni cen uvoza iz LRK v Skupnost zaradi uvedbe protidampinških ukrepov sicer verjetno zvišale, vendar namen predlaganih ukrepov ni, kitajskim izvoznikom preprečiti dostop na trg Skupnosti, in jim bo omogočena nadaljnja prisotnost na trgu.
(97)
Poleg tega so uporabniki trdili, da bi uvedba ukrepov povzročila zvišanje nabavnih stroškov, kar bi vplivalo na njihovo konkurenčnost in tako ogrozilo njihove proizvodne dejavnosti v Skupnosti. Trdili so tudi, da bi se stanje za tiste uporabnike, ki s kitajskega koksa 80+ ne morejo preiti na evropski koks 80-, še poslabšalo, saj ne bi imeli druge možnosti, kot da se soočijo z dodatnim bremenom protidampinške dajatve.
(98)
Preiskava je pokazala, da koks 80+ predstavlja od 4-8 % celotnih stroškov proizvodnje kamene volne in 3-6 % celotnih stroškov livarn. Čeprav bi uvozniki stroške dajatve v celoti prenesli na uporabnike, bi predlagana protidampinška dajatev povzročila predvideno zvišanje stroškov proizvodnje družbe Rockwool in livarn za največ 1 %.
(99)
Poleg tega je treba opozoriti, da bi se v primeru zmanjšanja ali morebitnega izginotja industrije Skupnosti s koksom 80+ zmanjšali tudi razpoložljivi viri dobave, kar bi imelo negativen učinek na uporabnike Skupnosti, za katere je koks 80+ strateško pomemben. V takšnem primeru bi postala dobava koksa 80+ v Skupnosti popolnoma odvisna od kitajske proizvodnje, ki bi tako dobila prevladujoč položaj na trgu Skupnosti. Zato se meni, da je za zagotovitev ustreznega dostopa do surovin bistvenega pomena obstoj alternativnih virov dobave.
(100)
Informacije, ki so bile Komisiji na voljo, kažejo, da razlogi za sedanje pomanjkanje kitajskega koksa 80+ za izvoz niso povezani s protidampinškim postopkom, temveč temeljijo na ukrepih, ki jih je kitajska vlada sprejela za povečanje izvoza med drugim zadevnega izdelka. Izvozni davek na koks 80+ se je od 1. junija 2007 s 5 % povečal na 15 %. Zmanjševanje ali celo izginotje industrije Skupnosti bi takšno stanje še zaostrilo in povzročilo nezadostno dobavo industriji uporabnikov. Odprava nepoštenih prednosti, pridobljenih z dampinškimi praksami, naj bi po drugi strani preprečila dodatno poslabšanje stanja industrije Skupnosti in prispevala k ohranitvi razpoložljivosti številnih virov dobave ter celo h krepitvi konkurenčnosti med obstoječimi proizvajalci.
(d) Sklepna ugotovitev
(101)
Na podlagi dokazov, ki so Komisiji na voljo na tej stopnji, je razvidno, da koks 80+ predstavlja le nepomemben delež celotnih stroškov proizvajalcev tako kamene volne kot livarn ter da bo vpliv protidampinških ukrepov na njihove stroške proizvodnje verjetno omejen. Poleg tega ni izključeno, da bi del povišanja stroškov prevzeli uvozniki ali da bi uporabniki del ali celotno povečanje stroškov prenesli na svoje končne stranke. Zato se sklene, da predlagani protidampinški ukrepi verjetno ne bodo bistveno vplivali na gospodarsko stanje uporabnikov. Glede na omejen vpliv protidampinških ukrepov na stroške uporabnikov, ni verjetno, da bi bilo treba zaradi uvedbe ukrepov nekatere obrate zapreti. Zato vpliv na zaposlovanje v predelovalni industriji verjetno ne bo bistven.
4. Sklepna ugotovitev o interesu Skupnosti
(102)
Pričakuje se, da bodo učinki uvedbe ukrepov omogočili industriji Skupnosti, da izboljša dobičkonosnost, s posledično ugodnim učinkom na konkurenčne pogoje na trgu Skupnosti. Glede na neugodno finančno stanje industrije Skupnosti obstaja tveganje, da bi ob neuvedbi ukrepov industrija Skupnosti morda zaprla svoje proizvodne obrate ter odpustila delovno silo. V tem primeru bi bil trg Skupnosti bolj odvisen od uvoza.
(103)
Uvozniki bi negativni učinek sicer lahko občutili kot zvišanje cen, vendar se slednje lahko omeji z znižanjem razlike v ceni ali s prenosom dela zvišanja na industrijo uporabnikov.
(104)
Predlagana protidampinška dajatev ne bi v veliki meri učinkovala na proizvodne stroške uporabnikov.
(105)
Glede na zgoraj navedeno se začasno sklene, da v tem primeru ni utemeljenih razlogov proti uvedbi ukrepov in da bi bila uporaba ukrepov v interesu Skupnosti.
G. PREDLOG ZA UVEDBO ZAČASNIH PROTIDAMPINŠKIH UKREPOV
(106)
Glede na sklepe v zvezi z dampingom, škodo, vzročnostjo in interesom Skupnosti bi bilo treba sprejeti začasne ukrepe, da se prepreči nadaljnja škoda industrije Skupnosti, ki jo povzroča dampinški uvoz.
1. Stopnja odprave škode
(107)
Stopnja začasnih protidampinških ukrepov mora zadostovati za odpravo škode, ki jo je industriji Skupnosti povzročil dampinški uvoz, ne da bi presegla ugotovljene stopnje dampinga. Pri izračunu zneska dajatve, potrebne za odpravo učinkov škodljivega dampinga, je bilo sklenjeno, da bi morali ukrepi industriji Skupnosti omogočati, da pokrije stroške proizvodnje in na splošno doseže dobiček pred obdavčitvijo, ki bi lahko bil dosežen v okviru normalnih konkurenčnih pogojev, tj. če dampinškega uvoza ne bi bilo. Stopnja dobička pred obdavčitvijo, začasno uporabljeno za ta izračun, je znašala 15,3 % prihodka od prodaje, kar ustreza povprečni stopnji dobička, ki jo je industrija Skupnosti dosegla med leti 2003-2005.
(108)
Potrebno zvišanje cen je bilo nato določeno na podlagi primerjave med tehtano povprečno uvozno ceno, ugotovljeno pri izračunu nelojalnega nižanja cen (glej uvodno izjavo 43, in neškodljivo ceno podobnega izdelka, ki ga je industrija Skupnosti prodajala na trgu Skupnosti. Neškodljiva cena je bila določena s prilagoditvijo prodajne cene industrije Skupnosti, da bi odražala zgoraj omenjeno stopnjo dobička. Razlika, ki je posledica te primerjave, je bila nato izražena kot odstotek celotne uvozne vrednosti CIF, ki je znašala 35,7 %, kar je manj kot ugotovljena stopnja dampinga.
(109)
Ker noben proizvajalec izvoznik iz LRK ni zahteval individualne obravnave, se je za vse izvoznike v LRK izračunala enotna stopnja odprave škode za celo državo.
2. Začasni ukrepi
(110)
Glede na že navedeno in v skladu s členom 7(2) osnovne uredbe je treba uvesti začasno protidampinško dajatev na najnižji stopnji ugotovljene stopnje dampinga in škode v skladu s pravilom nižje dajatve.
(111)
Na podlagi zgoraj navedenega mora stopnja začasne protidampinške dajatve zato znašati 35,7 %.
3. Oblika ukrepov
(112)
Obstajajo različne oblike protidampinških ukrepov, namen vseh pa je odpraviti učinke škodljivega dampinga. Po OP je bilo opaženo znatno zvišanje cen kitajskega uvoza zadevnega izdelka, ki so celo presegle stopnjo škodljivega dampinga. V teh okoliščinah in glede na to, da so se cene na tem trgu v preteklosti zelo spreminjale, se sklene, da je v tem primeru dajatev v obliki minimalne uvozne cene najprimernejši ukrep. Minimalna uvozna cena bo zagotovila, da se zadevni izdelek ne prodaja po škodljivih cenah, obenem pa se cene ob doseženi zadostni ravni ne bodo neupravičeno zvišale. Minimalna uvozna cena bo po pričakovanju prinesla stabilnost trga, saj bo industriji Skupnosti zagotovila ustrezno raven cen in ji omogočila poslovanje v ustreznih gospodarskih razmerah, uvoznikom in uporabnikom pa omogočila pravočasno načrtovanje gospodarskih dejavnosti.
(113)
Za določitev minimalne uvozne cene je bila uporabljena stopnja škode pri izvoznih cenah, uporabljenih za izračun ravni odprave škode med OP. Minimalna uvozna cena zato znaša 227 EUR na tono.
4. Izvajanje
(114)
Kot je pojasnjeno v uvodni izjavi 14, se koks 80+ uvaža pod isto oznako carinske nomenklature kot koks 80-. Ta dva izdelka se razlikujeta le po velikosti, vendar sta namenjena dvema različnima industrijama in ju primarno proizvajajo različni proizvajalci v Skupnosti. Ta uredba je namenjena le ureditvi uvoza koksa 80+, ki je že bil dan v prosti promet v Skupnosti. Ker uvoz koksa 80- lahko vsebuje določen odstotek koksa 80+, je treba zagotoviti, da uvedba dajatev na koks 80+ pri mešanih pošiljkah ne vodi v neupravičeno uporabo dajatev na koks 80-.
(115)
Zato se protidampinška dajatev uporablja za koks iz črnega premoga v kosih s premerom več kot 80 mm, kadar je odpremljen v mešanicah, ki vsebujejo koks iz črnega premoga v kosih s premerom več kot 80 mm ter tudi koks iz črnega premoga v kosih z manjšim premerom, razen če je določeno, da količina koksa iz črnega premoga v kosih s premerom več kot 80 mm ne predstavlja več kot 20 % neto suhe teže mešane pošiljke. Količina koksa iz črnega premoga v kosih s premerom več kot 80 mm v mešanicah se lahko določi na podlagi vzorcev v skladu s členi 68 do 70 Uredbe Sveta (EGS) št. 2913/92 (9). Kadar se količina koksa iz črnega premoga v kosih s premerom več kot 80 mm določi na podlagi vzorcev, se vzorci izberejo v skladu s standardom ISO 18238:2006.
(116)
Če pa se ugotovi, da je bil mešani koks iz črnega premoga (koks 80+ in koks 80-) v prost promet v Skupnost dan pod oznako KN ex 2704 00 19, in je bil pozneje prodan kot koks 80+, se bo štel kot zadevni izdelek in se bodo zanj uporabljale določbe te uredbe.
5. Končna določba
(117)
Pred dokončno ugotovitvijo se priznava, da bo treba dodatno analizirati številne elemente, kot so obseg in cene uvoza, zlasti za leto 2004, učinke na Skupnost in svetovne trge zaradi nedavne odločitve kitajske vlade v zvezi z izvozom koksa ter izvedljivost sistema indeksacije za minimalno uvozno ceno. Vendar pa je iz informacij, ki so bile zbrane in proučene v tej fazi preiskave, jasno razvidno, da obstajajo damping, škoda in vzročna zveza med dampingom in škodo ter dejstvo, da uvedba ukrepov ni v nasprotju z interesom Skupnosti. Zato se sklene, da potreba po tem, da se zbere več informacij in poglobi analiza v zvezi z zgoraj omenjenimi elementi pred sprejetjem dokončnih ugotovitev, nikakor ni v nasprotju z uvedbo protidampinških ukrepov.
(118)
Zaradi dobrega upravljanja bi bilo treba določiti obdobje, v katerem lahko zainteresirane stranke, ki so se javile v roku, določenem v obvestilu o začetku, v pisni obliki izrazijo svoja stališča in zahtevajo zaslišanje. Poleg tega je treba poudariti, da so ugotovitve v zvezi z uvedbo dajatev za namen te uredbe začasne in se lahko v zvezi z dokončno dajatvijo spremenijo -
SPREJELA NASLEDNJO UREDBO:
Člen 1
1. Uvede se začasna protidampinška dajatev na uvoz koksa iz črnega premoga v kosih s premerom več kot 80 mm (koks 80+) s poreklom iz Ljudske republike Kitajske, uvrščen pod oznako KN ex 2704 00 19 (oznaka TARIC 2704001910). Premer kosov se določi v skladu s standardom ISO 728:1995.
2. Znesek začasne protidampinške dajatve, ki se uporablja za izdelke iz odstavka 1, je razlika med najnižjo uvozno ceno 227 EUR za tono in neto ceno franko meja Skupnosti, pred plačilom dajatve v vseh primerih, ko je slednja nižja od najnižje uvozne cene.
3. Protidampinška dajatev se uporablja tudi za koks iz črnega premoga v kosih s premerom več kot 80 mm, kadar je odpremljen v mešanicah, ki vsebujejo koks iz črnega premoga v kosih s premerom več kot 80 mm ter tudi koks iz črnega premoga v kosih z manjšim premerom, razen če je določeno, da količina koksa iz črnega premoga v kosih s premerom več kot 80 mm ne predstavlja več kot 20 % neto suhe teže mešane pošiljke. Količina koksa iz črnega premoga v kosih s premerom več kot 80 mm v mešanicah se lahko določi na podlagi vzorcev v skladu s členi 68 do 70 Uredbe Sveta (EGS) št. 2913/92. Kadar se količina koksa iz črnega premoga v kosih s premerom več kot 80 mm določi na podlagi vzorcev, se vzorci izberejo v skladu s standardom ISO 18238:2006.
4. Če je bilo blago poškodovano pred vstopom v prosti promet in je torej dejansko plačana ali plačljiva cena porazdeljena za določitev carinske vrednosti v skladu s členom 145 Uredbe Komisije (EGS) št. 2454/93 (10), se zgoraj določena minimalna uvozna cena zmanjša za odstotek, ki ustreza porazdelitvi dejansko plačane ali plačljive cene. Plačljiva dajatev bo tako enaka razliki med znižano minimalno uvozno ceno in znižano neto ceno franko meja Skupnosti pred carinjenjem.
5. Sprostitev izdelka, navedenega v odstavku 1, v prosti promet v Skupnosti je predmet varščine, ki je enaka znesku začasne dajatve.
6. Če ni določeno drugače, se uporabljajo veljavne določbe o carinskih dajatvah.
Člen 2
Brez poseganja v člen 20 Uredbe Sveta (ES) št. 384/96 lahko zainteresirane stranke v enem mesecu od dneva začetka veljavnosti te uredbe zahtevajo razkritje bistvenih dejstev in premislekov, na podlagi katerih je bila sprejeta ta uredba, ter v pisni obliki izrazijo svoje stališče in prosijo za ustno zaslišanje pred Komisijo.
V skladu s členom 21(4) Uredbe (ES) št 384/96 lahko zadevne stranke predložijo pripombe v zvezi z uporabo te uredbe v enem mesecu od dneva začetka njene veljavnosti.
Člen 3
Ta uredba začne veljati dan po objavi v Uradnem listu Evropske unije.
Člen 1 te uredbe se uporablja šest mesecev.
Ta uredba je v celoti zavezujoča in se neposredno uporablja v vseh državah članicah.
V Bruslju, 18. septembra 2007

Labels: 4
14
7
3
18